CELEX: 32017H1220(01)
Language: mt
Date: 2017-12-05 00:00:00
Title: Rakkomandazzjoni tal-Kunsill tal-5 ta’ Diċembru 2017 bil-ħsieb li tiġi korretta d-devjazzjoni sinifikanti osservata mill-pjan ta’ aġġustament lejn l-objettiv baġitarju fuq terminu medju fir-Rumanija

20.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 439/1
            
         RAKKOMANDAZZJONI TAL-KUNSILL
   tal-5 ta’ Diċembru 2017
   bil-ħsieb li tiġi korretta d-devjazzjoni sinifikanti osservata mill-pjan ta’ aġġustament lejn l-objettiv baġitarju fuq terminu medju fir-Rumanija
   (2017/C 439/01)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 121(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza tal-pożizzjonijiet baġitarji u s-sorveljanza u l-koordinazzjoni tal-politika ekonomika (1), u b’mod partikolari t-tieni subparagrafu tal-Artikolu 10(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Billi:
   
               (1)
            
            
               Fis-16 ta’ Ġunju 2017, il-Kunsill iddeċieda skont l-Artikolu 121(4) tat-Trattat dwar il-Funzjonament tal-Unjoni Ewropea (“TFUE”) li fir-Rumanija kienet teżisti devjazzjoni sinifikanti osservata mill-pjan ta’ aġġustament għall-objettiv baġitarju fuq terminu medju u ħareġ rakkomandazzjoni biex ir-Rumanija tieħu l-miżuri neċessarji biex tiżgura li r-rata ta’ tkabbir nominali tal-infiq pubbliku primarju nett (2) ma taqbiżx it-3,3 % fl-2017, li jikkorrispondi għal aġġustament strutturali annwali ta’ 0,5 % tal-PDG (3). Ir-Rumanija ngħatat ir-rakkomandazzjoni biex tuża l-qligħ mhux mistenni għat-tnaqqis tad-defiċit, filwaqt li jenħtieġ li l-miżuri ta’ konsolidazzjoni baġitarja jiżguraw titjib dejjiemi fil-bilanċ strutturali tal-amministrazzjoni pubblika b’mod li jiffavorixxi t-tkabbir. Il-Kunsill stabbilixxa skadenza tal-15 ta’ Ottubru 2017 sa meta r-Rumanija għandha tirrapporta dwar l-azzjoni meħuda b’reazzjoni għar-Rakkomandazzjoni.
            
         
               (2)
            
            
               Fil-11 ta’ Lulju 2017, il-Kunsill irrakkomanda li r-Rumanija tiżgura li, fl-2017, tikkonforma mar-Rakkomandazzjoni tal-Kunsill (4) tas-16 ta’ Ġunju 2017 bil-ħsieb li tiġi korretta d-devjazzjoni sinifikanti mill-pjan ta’ aġġustament lejn l-objettiv baġitarju fuq terminu medju. Għall-2018, ir-Rumanija ngħatat ir-rakkomandazzjoni li tipprova tagħmel sforz fiskali sostanzjali b’konformità mar-rekwiżiti tal-parti preventiva tal-Patt ta’ Stabbiltà u Tkabbir, sabiex taġġusta ruħha ulterjorment lejn l-objettiv baġitarju fuq terminu medju tagħha ta’ defiċit strutturali ta’ 1 % tal-PDG. Skont il-matriċi ta’ aġġustament maqbula komunement skont il-Patt ta’ Stabbiltà u Tkabbir, dak l-aġġustament issarraf f’rekwiżit ta’ rata ta’ tkabbir nominali tal-infiq pubbliku primarju nett li ma taqbiżx l-4,3 % fl-2018. Din tkun tikkorrispondi għal aġġustament strutturali ta’ 0,5 % tal-PDG.
            
         
               (3)
            
            
               Fis-26 u s-27 ta’ Settembru 2017, il-Kummissjoni wettqet missjoni ta’ sorveljanza msaħħa fir-Rumanija għall-fini ta’ monitoraġġ fuq il-post skont l-Artikolu 11(2) tar-Regolament (KE) Nru 1466/97. Il-Kummissjoni rrappurtat il-konklużjonijiet tagħha lill-Kunsill fl-24 ta’ Ottubru 2017 u ppubblikathom, wara li ttrażmettiet il-konklużjonijietprovviżorji tagħha lill-awtoritajiet Rumeni.
            
         
               (4)
            
            
               Fit-13 ta’ Ottubru 2017, l-awtoritajiet Rumenti ppreżentaw rapport dwar azzjoni effikaċi b’reazzjoni għar-Rakkomandazzjoni tal-Kunsill tas-16 ta’ Ġunju 2017. Fid-dawl tal-informazzjoni pprovduta mill-awtoritajiet Rumeni fir-rapport tagħhom dwar l-azzjoni meħuda, u l-valutazzjoni kumplessiva bbażata fuq it-tbassir tal-ħarifa 2017, il-Kunsill fil-5 ta’ Diċembru 2017 (5) ikkonkluda li r-Rumanija ma ħaditx azzjoni effikaċi b’reazzjoni għar-Rakkomandazzjoni tal-Kunsill tas-16 ta’ Ġunju 2017.
            
         
               (5)
            
            
               Ir-Rumanija qed issegwi politika fiskali proċiklika fil-preżenza ta’ tkabbir ekonomiku qawwi u marġni pożittiv tal-potenzjal tal-produzzjoni. Fl-2017, il-bilanċ strutturali huwa stmat li kien 2,3 % tal-PDG ’il bogħod mill-objettiv baġitarju fuq terminu medju tagħha. Għalhekk, u fid-dawl tan-nuqqas ta’ azzjoni effikaċi mir-Rumanija, huwa xieraq li tiġi indirizzata rakkomandazzjoni riveduta lil dak l-Istat Membru skont l-Artikolu 121(4) TFUE dwar il-miżuri xierqa li għandhom jittieħdu.
            
         
               (6)
            
            
               Abbażi tal-projezzjonijiet tal-marġni tal-potenzjal tal-produzzjoni fit-tbassir tal-Kummissjoni tar-rebbiegħa 2017 fl-2017 u fl-2018 ir-Rumanija tinsab fi żminijiet ekonomiċi normali. Il-proporzon tad-dejn pubbliku tar-Rumanija huwa anqas mil-livell limitu ta’ 60 % tal-PDG. L-isforz strutturali minimu meħtieġ preskritt mir-Regolament (KE) Nru 1466/97 u l-matriċi ta’ aġġustament maqbula komunement skont il-Patt ta’ Stabbiltà u Tkabbir, li jqis iċ-ċirkostanzi ekonomiċi prevalenti u problemi possibbli ta’ sostenibbiltà, jammonta għal 0,5 % tal-PDG.
            
         
               (7)
            
            
               Il-Kummissjoni qed tipprojetta li d-defiċit strutturali tar-Rumanija se jiżdied b’1,1 % tal-PDG fl-2017, filwaqt li r-Rakkomandazzjoni tal-Kunsill tas-16 ta’ Ġunju 2017 talbet tnaqqis strutturali ta’ mill-inqas 0,5 % tal-PDG. Addizzjonalment, huwa pprojettat li fl-2017 ir-Rumanija tibqa’ bil-valur referenzjarju tat-Tratttat ta’ defiċit ta’ 3 % tal-PDG u huwa previst li se tiksru b’marġini sinifikanti fl-2018 abbażi tat-tbassir tal-Kummissjoni tal-ħarifa 2017.
            
         
               (8)
            
            
               L-isforz addizzjonali neċessarju biex ir-Rumanija tmur lura fit-triq tal-pjan ta’ aġġustament xieraq wara d-devjazzjonijiet fl-2016 u fl-2017 jenħtieġ li jikkomplementa l-aġġustament ta’ 0,5 % tal-PDG irrakkomandat mill-Kunsill fil-11 ta’ Lulju 2017. Jidher li sforz addizzjonali ta’ 0,3 % tal-PDG ikun xieraq fid-dawl tal-entità tad-devjazzjoni sinifikanti osservata mill-pjan ta’ aġġustament rakkomandat lejn l-objettiv baġitarju fuq terminu medju u dan jaċċellera l-aġġustament lura lejn l-objettiv baġitarju fuq terminu medju. It-titjib meħtieġ tal-bilanċ strutturali b’0,8 % tal-PDG fl-2018 huwa konsistenti mar-rata ta’ tkabbir nominali tal-infiq pubbliku primarju nett li ma teċċedix it-3,3 % fl-2018.
            
         
               (9)
            
            
               It-tbassir tal-Kummissjoni tal-ħarifa 2017 jipprojetta deterjorament ulterjuri tal-bilanċ strutturali b’1 % fl-2018. Għaldaqstant, titjib strutturali ta’ 0,8 % tal-PDG fl-2018 jissarraf fi ħtieġa li jiġu adottati miżuri ta’ rendiment strutturali totali ta’ 1,8 % tal-PDG meta mqabbel mal-linja bażi attwali tal-2018 mit-tbassir tal-Kummissjoni tal-ħarifa 2017.
            
         
               (10)
            
            
               It-tbassir tal-Kummissjoni tal-ħarifa tal-2017 jipprojetta defiċit pubbliku ta’ 3,9 % tal-PDG fl-2018, li hu ogħla mill-valur referenzjarju tat-Trattat ta’ 3 % tal-PDG. L-aġġustament strutturali meħtieġ ta’ 0,8 % tal-PDG meta mqabbel mal-eżitu pprojettat għall-2017 jiżgura wkoll li r-Rumanija tirrispetta l-livell limitu ta’ defiċit pubbliku ta’ 3 % tal-PDG fl-2018 b’marġni.
            
         
               (11)
            
            
               Ir-rekwiżiti għall-2018, maħruġa f’din ir-rakkomandazzjoni, jipprevalu fuq l-elementi korrispondenti stabbiliti fir-rakkomandazzjoni fiskali li tinsab fir-Rakkomandazzjoni tal-Kunsill indirizzata lir-Rumanija fil-11 ta’ Lulju 2017.
            
         
               (12)
            
            
               Jenħtieġ li r-Rumanija tagħti rapport lill-Kunsill dwar l-azzjoni meħuda b’reazzjoni għal din ir-Rakkomandazzjoni sal-15 ta’ April 2018, possibbilment bħala parti mill-Programm ta’ Konverġenza tagħha ppreżentat skont l-Artikolu 7 tar-Regolament (KE) Nru 1466/97.
            
         
               (13)
            
            
               Huwa xieraq li din ir-Rakkomandazzjoni tkun pubblikata,
            
         B’DAN JIRRAKKOMANDA LI R-RUMANIJA:
   
               (1)
            
            
               tieħu l-miżuri neċessarji biex tiżgura li r-rata ta’ tkabbir nominali tal-infiq pubbliku primarju nett ma teċċedix it-3,3 % fl-2018, li tikkorrispondi għal aġġustament strutturali annwali ta’ mill-inqas 0,8 % tal-PDG fl-2018, b’mod li tqiegħed lill-pajjiż fit-triq ta’ pjan ta’ aġġustament xieraq lejn l-objettiv baġitarju fuq terminu medju;
            
         
               (2)
            
            
               tuża kull qligħ mhux mistenni għat-tnaqqis tad-defiċit; jenħtieġ li l-miżuri ta’ konsolidament baġitarju jiżguraw titjib dejjiemi fil-bilanċ strutturali pubbliku b’mod li jiffavorixxi t-tkabbir;
            
         
               (3)
            
            
               tagħti rapport lill-Kunsill sal-15 ta’ April 2018 dwar l-azzjoni meħuda b’reazzjoni għal din ir-Rakkomandazzjoni.
            
         
      Din ir-Rakkomandazzjoni hija indirizzata lir-Rumanija.
      Magħmul fi Brussell, il-5 ta’ Diċembru 2017.
      
         
            Għall-Kunsill
         
         
            Il-President
         
         T. TÕNISTE
      
   
   
      (1)  ĠU L 209, 2.8.1997, p. 1.
   
      (2)  L-infiq nett tal-gvern huwa magħmul mill-infiq totali tal-gvern bl-esklużjoni tal-infiq fuq l-imgħax, infiq fuq programmi tal-Unjoni korrisposti bis-sħiħ mid-dħul mill-fondi tal-Unjoni u tibdil nondiskrezjonarju fl-infiq fuq il-benefiċċji tal-qgħad. Il-formazzjoni grossa tal-kapital fiss iffinanzjata nazzjonalment hija mifruxa fuq perjodu ta’ erba’ snin. Miżuri ta’ dħul diskrezjonarji jew żidiet fid-dħul mitluba mil-liġi huma inklużi. Miżuri ta’ darba fuq in-naħa kemm tad-dħul kif ukoll tal-infiq huma kumpensati bejn xulxin.
   
      (3)  Ir-Rakkomandazzjoni tal-Kunsill tas-16 ta’ Ġunju 2017 bil-ħsieb li tiġi korretta d-devjazzjoni osservata sinifikanti mill-pjan ta’ aġġustament lejn l-objettiv baġitarju fuq terminu medju fir-Rumanija (ĠU C 216, 6.7.2017, p. 1).
   
      (4)  Ir-Rakkomandazzjoni tal-Kunsill tal-11 ta’ Lulju 2017 dwar il-Programm Nazzjonali ta’ Riforma tal-2017 tar-Rumanija u li twassal opinjoni tal-Kunsill dwar il-Programm ta’ Konverġenza tal-2017 tar-Rumanija (ĠU C 261, 9.8.2017, p. 98).
   
      (5)  Id-Deċiżjoni tal-Kunsill (UE) 2017/2389 tal-5 ta’ Diċembru 2017 li tistabbilixxi li ma ttieħdet l-ebda azzjoni effikaċi mir-Rumanija b’reazzjoni għar-Rakkomandazzjoni tal-Kunsill tas-16 ta’ Ġunju 2017 (ĠU L 340, 20.12.2017, p. 49)